कहा- डरे हुए लालची लोग अपने फायदे के लिए तानाशाह सत्ता के गुण गा रहे
Congress Leader Alka Lamba Attacks On Sharad Pawar And Gautam Adani. 'डरे हुए लालची लोग ही आज अपने निजी हितों के चलते तानाशाह सत्ता के गुण गा रहे हैं। देश के लोगों की लड़ाई एक अकेला राहुल गांधी लड़ रहा है। पूंजीपति चोरों से भी और चोरों को बचाने वाले चौकीदार से भी
'डरे हुए लालची लोग ही आज अपने निजी हितों के चलते तानाशाह सत्ता के गुण गा रहे हैं। देश के लोगों की लड़ाई एक अकेला राहुल गांधी लड़ रहा है। पूंजीपति चोरों से भी और चोरों को बचाने वाले चौकीदार से भी'। कांग्रेस नेता अलका लांबा ने अपने सोशल मीडिया हैंडल पर यह पोस्ट डाली है। इसके साथ ही उन्होंने NCP नेता शरद पवार और गौतम अडाणी की तस्वीर भी शेयर की है।
इस बयान को लेकर भाजपा ने पूछा- क्या ये बयान कांग्रेस का है, तो अलका लांबा ने सफाई दी। बयान पर भाजपा, NCP और खुद अलका लांबा ने क्या कहा? सिलसिलेवार पढ़ें...
अलका लांबा ने ये पोस्ट क्यों की?
अडाणी-हिंडनबर्ग मामले की जांच के लिए विपक्ष केंद्र सरकार से जॉइंट पार्लियामेंट्री कमेटी (JPC) की लगातार मांग कर रहा है। इसे लेकर संसद का बजट सत्र भी हंगामे की भेंट चढ़ गया। दो दिन पहले NCP चीफ शरद पवार ने NDTV को दिए इंटरव्यू में विपक्ष की JPC की मांग को गलत बताते हुए सुप्रीम कोर्ट की जांच कमेटी को पर्याप्त बताया।
शरद पवार ने कहा था कि JPC की बात सभी विपक्ष ने कही है यह सच है। हमारी पार्टी भी इसमें शामिल है, यह भी सच है। लेकिन JPC के गठन में 21 लोग होंगे और उनमें से 15 लोग रूलिंग पार्टी के होंगे। विपक्ष के सिर्फ 5-6 लोग ही होंगे तो वह क्या सच्चाई सामने लाएंगे। इससे क्या हासिल होगा। इसीलिए मेरा कहना है कि सुप्रीम कोर्ट ने कमेटी फॉर्म करने का जो दूसरा विकल्प दिया है, वह ज्यादा ठीक है।
अडाणी ग्रुप में 20 हजार करोड़ रुपए किसके हैं, कांग्रेस यह पूछती रही है। इस पर पवार ने कहा कि मुझे इस बारे में जानकारी नहीं है। पूरी बात जाने बिना इस पर कुछ नहीं कहा जा सकता है। पहले भी कई JPC बनी हैं। मैं इनमें हेड भी रहा हूं लेकिन इसमें बहुमत की ही बात मानी जाती है। इसलिए सुप्रीम कोर्ट की नियुक्त कमेटी ज्यादा प्रभावी होगी और इसका रिजल्ट भी निकलेगा। हिंडनबर्ग वैसे भी विदेशी है। हम इसकी रिपोर्ट को इतना महत्व क्यों दें। 
अलका लांबा ने क्या कहा?
पवार के इस बयान के बाद अलका लांबा ने सोशल मीडिया पर शरद पवार और गौतम अडाणी की फोटो शेयर की थी। तस्वीर शेयर करते हुए अलका ने लिखा था,'डरे हुए लालची लोग ही आज अपने निजी हितों के चलते तानाशाह सत्ता के गुण गा रहे हैं। देश के लोगों की लड़ाई एक अकेला राहुल गांधी लड़ रहा है, पूंजीपति चोरों से भी और चोरों को बचाने वाले चौकीदार से भी।
भाजपा ने पूछा- क्या ये बयान कांग्रेस का है?
अलका के इस बयान के बाद भाजपा प्रवक्ता शहजाद पूनावाला ने उनसे पूछा था कि क्या यह कांग्रेस का आधिकारिक बयान है। अलका लांबा ने शरद पवार पर एक अविश्वसनीय हमला किया है। अलका ने उन्हें लालची और कायर बताया है। एक महाराष्ट्रीयन होने के नाते मैं इस घटना से हैरान हूं।
अलका लांबा की बयान पर सफाई
अलका लांबा ने भाजपा प्रवक्ता शहजाद पूनावाला के सवालों का जवाब देते हुए कहा- शरद पवार को लेकर उनकी टिप्पणी पार्टी का आधिकारिक बयान नहीं है। आधिकारिक बयान उनकी पार्टी के सोशल मीडिया अकाउंट से जारी किया जाता है। अलका ने लिखा,' मैं एक कांग्रेस कार्यकर्ता हूं, मेरे ट्वीट मेरे निजी हैंडल पर स्वतंत्र विचार हैं, उनकी जिम्मेदारी और जवाबदेही मेरी है। पार्टी में लोकतंत्र है। हर किसी को अपने विचार रखने का अधिकार है।'
पवार के भतीजे ने भी प्रधानमंत्री की तारीफ की थी
शरद पवार के बयान के बाद उनके भतीजे अजित पवार ने मोदी सरकार की तारीफ कर दी। अजित पवार ने भाजपा की लगातार जीत के लिए EVM को नहीं बल्कि मोदी के चेहरे को बताया। अजित पवार ने कहा कि मुझे व्यक्तिगत रूप से ईवीएम पर पूरा भरोसा है। अगर ईवीएम खराब होती तो छत्तीसगढ़, पश्चिम बंगाल, राजस्थान, पंजाब, केरल, तमिलनाडु, तेलंगाना, आंध्र प्रदेश जैसे राज्यों में विपक्षी दलों की सरकार नहीं होती।